b"\n_START_ARTICLE_\nBoris Tadi\xc4\x87\n_START_SECTION_\nTidlig liv og familie\n_START_PARAGRAPH_\nHan studerte sosialpsykologi ved Universitetet i Beograd, og underviste deretter ved et gymnasium i byen. Deretter grunnla han og ble den f\xc3\xb8rste direkt\xc3\xb8ren for Senteret for utvikling av demokrati og politiske ferdigheter._NEWLINE_Tadi\xc4\x87 er gift og har to barn.\n_START_SECTION_\nF\xc3\xb8rste periode 2004-2008\n_START_PARAGRAPH_\nI den f\xc3\xb8rste runden i presidentvalget i Serbia i 2004 fikk han 27,3 prosent av stemmene. I den andre runden, den 27. juni 2004, fikk han 53,24 prosent og slo Tomislav Nikoli\xc4\x87, og ble den f\xc3\xb8rste demokratisk valgte president i Serbia._NEWLINE_Han ble offisielt innsatt i en seremoni i Beograd den 11. juli 2004.\n_START_SECTION_\nPresidentvalget 2008\n_START_PARAGRAPH_\nTadi\xc4\x87 var en av ni kandidater ved presidentvalget i 2008, som hadde sin f\xc3\xb8rste valgomgang 20. januar 2008. Han stilte p\xc3\xa5 vegne av Det demokratiske parti. Tadic ble nr. 2 i den f\xc3\xb8rste valgrunden med 35,4\xc2\xa0% av stemmene mot 39,4\xc2\xa0% til Tomislav Nikoli\xc4\x87._NEWLINE_I den andre valgomgangen 3. februar fikk Tadi\xc4\x87 51\xc2\xa0% av stemmene mot Nikoli\xc4\x87' 49\xc2\xa0%, og Nikoli\xc4\x87 erkjente nederlaget samme kveld i en tale til sine tilhengere.\n_START_SECTION_\nSelvstendighet for Kosovo\n_START_PARAGRAPH_\nLike etter at Tadi\xc4\x87 ble gjenvalgt gikk han ut med en sterk advarsel til EU og USA mot \xc3\xa5 anerkjenne selvstendighet for Kosovo. Tadi\xc4\x87 sa: \xc2\xabSkulle Serbia bli delt imot sin vilje... kan det s\xc3\xa5 i tur resultere i utvidelsen av flere andre eksisterende konflikter, reaktiviseringen av flere avsluttede konflikter, og starten p\xc3\xa5 hvem vet hvor mange nye konflikter\xc2\xbb Tadi\xc4\x87 beskrev selvstendighet for Kosovo som \xc2\xabuakseptabel\xc2\xbb, men la til at han ikke \xc3\xb8nsket \xc3\xa5 se Serbia isolert fra EU.\n_START_SECTION_\nNyvalg i Serbia\n_START_PARAGRAPH_\nDyp uenighet innad i koalisjonsregjeringen om forholdet til EU, sammen med problemene som Kosovos uavhengighetserkl\xc3\xa6ring medf\xc3\xb8rte, endte med at statsminister Ko\xc5\xa1tunica ga opp og kunngjorde sin avgang. Det som fikk regjeringen til \xc3\xa5 kollapse, var en stor intern uenighet om et resolusjonsforslag fra det radikale partiet med betingelse for nye samtaler med EU, som krevde at anerkjennelsene av Kosovo ble trukket helt tilbake og at planene om \xc3\xa5 sende nye europeiske politifolk og jurister til Kosovo ble avlyst. Ko\xc5\xa1tunica og hans parti, Demokratska stranka Srbije, st\xc3\xb8ttet forslaget, mens president Tadi\xc4\x87 og hans parti, Det demokratiske parti, var imot det. Tadi\xc4\x87 ville fortsette med forhandlingene med EU, helt uavhengig av Kosovo, selv om ogs\xc3\xa5 presidenten var sterkt imot Kosovos uavhengighetserkl\xc3\xa6ring._NEWLINE_Nyvalget i Serbia ble avholdt 11. mai 2008, og alliansen For et europeisk Serbia med bl.a. partiet til Tadi\xc4\x87 og Srpski Pokret Obnove, ledet av Vuk Dra\xc5\xa1kovi\xc4\x87, vant uventet valget med 38,7\xc2\xa0% av stemmene, og 17 nye mandater i parlamentet. Tadi\xc4\x87 erkl\xc3\xa6rte seier i valget og uttalte: \xc2\xabSerbias innbyggere har valgt den europeiske veien\xc2\xbb og \xc2\xabJeg feirer ikke i natt, jeg bretter opp ermene for krevende oppgaver\xc2\xbb.\n_START_SECTION_\nPresidentvalg mai 2012\n_START_PARAGRAPH_\nTadi\xc4\x87 avgikk som president 5. april 2012, 10 m\xc3\xa5neder f\xc3\xb8r perioden utl\xc3\xb8p. Lederen for det serbiske parlamentet, Slavica Djukic-Dejanovic, ble utnevnt til midlertidig president. Hensikten med dette var \xc3\xa5 kunne arrangere f\xc3\xb8rste runde i neste presidentvalg 6. mai, samme dag som Serbias parlaments- og lokalvalg fant sted. Tadi\xc4\x87 oppn\xc3\xa5dde 26,7\xc2\xa0% av stemmene i dette valget og gikk sammen med Tomislav Nikoli\xc4\x87, som oppn\xc3\xa5dde 25,5\xc2\xa0% av stemmene, videre til den avgj\xc3\xb8rende runde som ble avholdt 20. mai. Valget ble vunnet av Tomislav Nikoli\xc4\x87."